ང་རང་ངལ་དུབ་དང་ཚ་བས་མནར་ཏེ་མགྲོན་ཁང་དུ་སླེབས་དུས།སྔ་དྲོ་མགྲོན་ཁང་དུ་མཉམ་སྡོད་བྱེད་པར་བོས་པའི་སྐུ་ཞབས་དེ་མགྲོན་ཁང་ནང་བཞུགས་མི་འདུག།འོན་ཀྱང་ད་ནངས་ཐོན་ཁར་ངས་ཁོང་གི་ཁ་པར་ཨང་གྲངས་བླངས་ཡོད་པ་དྲན་ཏེ།ལམ་སང་ཁ་པར་བཏང་སྟེ་མགྲོན་ཁང་གི་ལྡེ་མིག་སྤྲོད་རོགས་བརྗོད་བསམས་ཀྱང་།མགྲོན་ཁང་གི་ཕྱོགས་དེར་ཁ་པར་གྱི་བརྡ་རྟགས་གསལ་པོ་ཡོང་གི་མི་འདུག་པས།ཕྱིའི་བར་ཁྱམས་སུ་ཐོན་ཏེ་ཁོང་ལ་ཁ་པར་གཏོང་ཁར་ཏག་ཏག་ཁོང་གིས་ཚུར་ཁ་པར་བཏང་སྟེ་ད་ནངས་ཞོགས་ཇ་འཐུང་སའི་ཟ་ཁང་དེ་རང་ལ་ཉིན་གུང་གི་ཁ་ལག་བཟའ་བར་ཤོག་ཟེར།ངས་ད་ལྟ་རང་ཉིད་ངལ་ཞིང་དུབ་ཐོགགཟུགས་པོ་ཡང་བཀྲུ་དགོས་པས།སྔོན་ལ་ང་ལ་ལྡེ་མིག་གནང་རོགས་བརྗོད་ཅིང་།བརྗོད་པ་ལྟར་སྐར་མ་ཁ་ཤས་ནང་ཁོང་ཡོང་སྟེ་ང་ལ་མགྲོན་ཁང་གི་ལྡེ་མིག་རྩིས་སྤྲད།ངས་གཟུགས་པོ་བཀྲུས་ཤིང་ངལ་གསོ་བྱེད་ཞོར་ལམ་བར་ནས་ཉོས་པའི་ཤིང་ཏོག་གི་ཉིང་ཁུ་ལྷད་མེད་ཡིད་ཚིམ་པ་ཞིག་བཏུང་།དེ་དུས་ཉིན་གུང་ཡོལ་ཟིན་རུང་གྲོད་ཁོག་མ་ལྟོགས་པས།གློག་ཀླད་འཁྱེར་ཏེ་ཉེ་འགྲམ་གྱི་འཚིག་ཇ་འཐུང་ས་ཞིག་ཏུ་སོང་།